  Виталий Пронин Кез ёросысь Александровоысь пиналъёс каунлэсь гинэ но кормушка пӧрмыто.Кез ёросысь Александрово шор ёзо школаысь нылпиос ӵукна ик пото тылобурдоосты сюдыны. Школа азбарысь кормушкаос буш уг уло. Бурдо эшъёссылы ӝӧкъёс нылпиос асьсэос ик лэсьтӥзы. Одӥг-огзэ гуртазы мумы-бубыосынызы шуккизы, мукетъёссэ инкуазез утёнъя кружоказы пӧръязы. Эсьма,  каунлэсь (тыква) вӧлэмъёсыз но вань.- Бурдоосмес котьмаин но сюдӥськом, - верало пиналъёс. - Гуртысьтымы тысь, сьӧдпалэзь, гордпалэзь вайиськом - кормушкаосмы нунал куспын бушало... Эшшо школа котырамы юбер чуркаос юнматъям. Туж оскиськом: тулыс вуэмъя соослэн ӟильыртӥсь кузёоссы кылдозы...Александрово школаын дышетскисьёс эшъясько инкуазен. Пӧртэм исследовательской ужъёс гожъяло, ошмесъёсты чылкытатонэн выро. Районазы, элькунын ортчылӥсь пӧртэм вожвылъяськонъёсы мыло-кыдо пыриськыло, вормонъёс басьтыло. Эсьма, тодон-валан люкаменызы ӵош асьсэлы пичияк коньдон но потто, шуом, макулатура октыса ик. Конкурсъёсын вормемзы понна но коньдон премиос басьтыло - кылем арын озьы школаысьтызы штораоссэс выльдыны быгатӥзы.Та вакытэ, инкуазез утёнъя кружоказы сяна, географияя, биологияя урокъёсазы дасясько «Зелёная планета» вожвылъяськонлы: киужъёс лэсьто, бордгазетъёс потто... Инкуазез утёнлы сӥзем арез соос кемалась мытӥзы ни.Элина Кумачёва Теги: ёросъёсын  